Author: MDPT SR
Last saved by: dodok

Predkladacia správa

Uznesením vlády SR č. 360/2009 bola dňa 13. mája 2009 schválená „Národná politika pre elektronické komunikácie na roky 2009 - 2013“. V bode B.4. uznesenia bola ministrovi dopravy, pôšt a telekomunikácií uložená úloha v spolupráci s predsedom Telekomunikačného úradu SR predložiť na rokovanie vlády SR stratégiu prechodu z analógového na digitálne pozemské televízne a rozhlasové vysielanie v SR.

V procese digitalizácie pozemského televízneho a rozhlasového vysielania je úloha štátu nezastupiteľná, keďže sa tento proces svojimi technickými, ekonomickými a sociálnymi dôsledkami dotýka väčšiny obyvateľov ako aj štátnych a súkromných subjektov.

Stratégia prechodu z analógového na digitálne pozemské televízne a rozhlasové vysielanie v SR reaguje na pokrok v zavádzaní pozemského digitálneho vysielania za obdobie rokov 2009 – 2010, najmä v súvislosti so začatím pravidelného vysielania na Slovensku koncom roka 2009. Predkladaná stratégia nadväzuje a dopĺňa Stratégiu prechodu z analógového na digitálne pozemské televízne vysielanie v Slovenskej republike, schválenú uznesením vlády SR č. 21/2009. 

Stratégia zohľadňuje európske tendencie digitalizácie pozemského rozhlasového vysielania. Popisuje ciele a zásady stratégie a obsahuje posúdenie existujúcej situácie v televíznom a rozhlasovom vysielaní na Slovensku.

Stratégia obsahuje harmonogram ukončenia analógového televízneho vysielania, ako aj technické otázky a harmonogram postupného zavádzania a prechodu na pozemské digitálne rozhlasové vysielanie. K úplnému vypnutiu analógového televízneho vysielania dôjde do konca roka 2012.